
A Sárkány éve - Délkelet-Ázsia geopolitikai szerepe 2024-ben

A dolgozat a Délkelet-ázsiai régió, illetve a Dél-kínai-tengeri konfliktus bemutatásán keresztül
kívánja a régió szerepét elhelyezni a 2024-es év geopolitikai színterén. Napjainkban az elmúlt
negyedszázadban megszokott nemzetközi rend változásának vagyunk tanúi. A munka azt
vizsgálja, hogy várható-e 2024-ben a Dél-kínai-tengeri konfliktus kiszélesedése.

A Dél-kínai-tengert érintő évtizedek óta húzódó területi vita, jelenleg az Indo-Csendes-óceáni
térség egyik legjelentősebb problémája, amely nem csak a régió országait érinti. A térség kiemelt
szerepet tölt be ugyanis az Amerikai Egyesült Államok külpolitikájában, ezáltal a konfliktus
esetleges eszkalációja közvetetten az euro-atlanti politikai érdekeket is érintheti.
A tenger stratégiai fontossága a benne rejlő gazdag kőolaj-és földgázmezőkben, illetve a
területén áthaladó nemzetközi tengeri kereskedelmi forgalomban rejlik, itt található ugyanis a
világ egyik legforgalmasabb és legfontosabb tengeri kereskedelmi útvonala, a Malaka-szoros is.
A kínai politika számára az erőforrások, és a kereskedelmi útvonalak miatt kulcsfontosságú ez a
terület, így igyekszik fennhatóságát minél jobban kiterjeszteni a térségben, akár a nemzetközi jog
figyelmen kívül hagyásával is. Az USA a jelenlegi, számára kedvező, amerika-barát status quo
fenntartásában érdekelt, így célja a kínai befolyás ellensúlyozása. E közben a konfliktusban
érintett Délkelet-ázsiai országok egyenként próbálják területi követeléseiket és érdekeiket
érvényre juttatni a két nagyhatalom érdekütközéseinek „kereszttüzében”. A térség, mint
geopolitikai forrópont fontos színtere az amerikai-kínai nagyhatalmi csatározásoknak.



